**8-9 классы**

**Задание № 3**

**Рәхмәт яуғанда**

Әлфиә йүгереп өләсәһенеӊ калушын килтереп кейҙерҙе.

* Эй, балаҡайым, рәхмәт яуғыры, - тине өләсәһе, арҡаһынан һөйөп.
* Өләсәй, һин гел шулай тиһеӊ. Рәхмәт нисек яуа ул?
* Кешеләргә яҡшылыҡ эшләһәӊ, һөйөндөрһәӊ – яуа инде, яуа, - тине лә өләсәһе магазинға сығып китте.

Әлфиәнеӊ рәхмәт яуғанын тиҙерәк күргеһе килде.

Кемгә яҡшылыҡ эшләй һалырға һуӊ? Әһә гөлдәр һыуһаған, уларға һыу һибергә кәрәк. Аҡтырнаҡты ашатырға, тауыҡтарға ем һибергә. Был эштәрҙе ул тиҙ генә эшләп ҡуйҙы, әммә рәхмәт яуманы. Шунан Әлфиә урамға сыҡты. Тағы кемгә ниндәй яҡшылыҡ эшләргә икән? Бәй, күрше Фатима инәй таяҡҡа таянып, һыӊар биҙрә менән генә һыуға сыҡҡан түгелме?

* Инәй, ҡана үҙем көйәнтәләп һыу килтерәйем һиӊә, минеӊ тәтәй биҙрәләрем дә бар.

-Эй балаҡайым, рәхмәт яуғыры, - тине Фатима инәй хас өләсәһе кеүек итеп.

Әлфиә рәхмәттен яуғанын әҙерәк көтөп торҙо ла, яумағас, кәйөнтәһен күтәреп, һыуға китте.

Ул арала өләсәһе лә магазиндан ҡайтты, икәүләп сәй эстеләр, шунан Әлфиә уйнап килергә булды.

Ихатаға сыҡты. Көн салт аяҙ. Аҡтырнаҡ уны һикеренләп, уйнаҡлап ҡаршы алды. Йәшел ҡойроҡло уҫал әтәс тә был юлы баҫтырманы. Ә гөлдәр уға тәҙрә аша йылмая кеүек .

Әлфиә йүгереп барып ҡапҡаны асты. Күрше Фатима инәйҙеӊ тәҙрәһенә күҙ ташланы. Инәй самауырын борҡотоп сәй эсеп ултыра. Әлфиәгә бик рәхәт булып китте. Ул:

* Өләсәй рәхмәт яуа! – тип ҡысҡырып ебәргәнен һиҙмәй ҙә ҡалды.

*М. Дилмөхәмәтов*

1. *Тексты уҡығыҙ. Әҫәрҙең идеяһы менән бәйле изгелек төшөнсәһенә концепт булараҡ анализ бирегеҙ.*
2. *Тексты , тормоштан миҫалдар килтереп, дауам итегеҙ.*